VSC Odločba I Kp 55541/2017
Sodna praksa višjih sodišč, 2024-02-23

Jožica Arh Petković (preds.), Barbara Žumer Kunc (poroč.), Branko Aubreht

odlog izvršitve kazni zapora - odložitveni razlogi

Iz priložene zdravstvene dokumentacije izhaja, da se obsojena nahaja v bolniškem staležu, da je naročena na MR rame, da pa ni zdravljena bolnišnično, niti ji ni bolnišnično zdravljenje predpisano. Zato ni izpolnjen pogoj iz 1. točke prvega odstavka 24. člena ZIKS-1. Odločitev sodišča prve stopnje, ki je zavrnilo predlog obsojene za odlog izvršitve kazni zapora, je tako pravilna in zakonita.

II. Obsojena A. A. mora kazen zapora nastopiti v ponedeljek 18. 3. 2024 med 7.00 in 14.00 uro v Zavodu za prestajanje kazni zapora Ig.

1. S pritožbeno izpodbijano odločbo je sodišče prve stopnje obsojenkino prošnjo za odložitev izvršitve kazni zapora zavrnilo kot neutemeljeno.

2. Zoper odločbo se je pravočasno pritožila obsojena. Uvodoma je navedla, da se pritožuje iz vseh pritožbenih razlogov ter pritožbenemu sodišču predlaga, da pritožbi ugodi in izpodbijani sklep razveljavi.

4. Uradni preizkus pritožbeno izpodbijane odločbe, ki ga je pritožbeno sodišče opravilo v smislu določila drugega odstavka 347. člena Zakona o splošnem upravnem postopku (v nadaljevanju ZUP), ni dognal kršitev, na katere pazi pritožbeno sodišče po uradni dolžnosti. Pravilnosti in zakonitosti izpodbijane odločbe, pa tudi pritožbene navedbe ne morejo postaviti pod vprašaj.

5. Kot je pravilno zapisalo že sodišče prve stopnje v točki 3 obrazložitve izpodbijane odločbe, iz določila 1. točke prvega odstavka 24. člena ZIKS-1 izhaja, da se sme obsojencu odložiti nastop kazni, če ni zmožen nastopiti kazni zaradi bolnišničnega zdravljenja. Iz drugega odstavka istega člena izhaja, da se izvršitev kazni odloži, dokler traja bolnišnično zdravljenje. Iz tretjega in četrtega odstavka istega člena pa je razvidno, da mora obsojenec o bolnišničnem zdravljenju sodišču predložiti potrdilo, iz katerega izhaja navedba, da se izdaja za namen vložitve prošnje za odlog nastopa kazni in opis razlogov, ki narekujejo nujno potrebnost bolnišničnega zdravljenja obsojenca na predpisanem obrazcu.

6. V zvezi z navedbami v prošnji obsojene za odložitev izvršitve kazni zapora in listinami, ki jih je priložila tej prošnji, je sodišče prve stopnje zaključilo, da iz predloženih dokazil izhaja, da obsojena nima predpisanega bolnišničnega zdravljenja. Iz priložene zdravstvene dokumentacije namreč izhaja, da se obsojenka nahaja v bolniškem staležu, ter da ji je izdana e-napotnica za MR rame. Ker obsojenka torej ni zdravljena bolnišnično, niti ji ni bolnišnično zdravljenje predpisano, ni izpolnjen pogoj iz 1. točke prvega odstavka 24. člena ZIKS-1. Odločitev sodišča prve stopnje, ki je zavrnilo prošnjo obsojenke za odložitev izvršitve kazni zapora kot neutemeljeno, je zato pravilna in zakonita. Takšne odločitve nikakor ne morejo omajati pritožbene navedbe obsojenke, da sama meni, da izpolnjuje pogoje za bolnišnično zdravljenje, saj lahko o tem na podlagi njenega zdravstvenega stanja odloča le pristojni zdravnik.

7. Glede na to, da obsojenka ni dokazala obstoja zakonskega razloga za odložitev izvršitve kazni zapora, ko tako pritožbeno sodišče ugotavlja, da pritožbene navedbe niso utemeljene in ker je tudi odločba prve stopnje pravilna in zakonita, je pritožbeno sodišče pritožbo obsojenke zavrnilo v skladu z določilom prvega odstavka 248. člena ZUP in skladno z določilom četrtega odstavka 26. člena ZIKS-1 odločilo še, da mora obsojena kazen zapora nastopiti v ponedeljek 18. 3. 2024 in sicer v Zavodu za prestajanje kazni zapora Ig, kakor je bilo že opredeljeno v pozivu I Ikz 55541/2017 z dne 11. 9. 2023, ki ga je izdala sodnica, ki pri Okrožnem sodišču v Celju vodi zadeve izvrševanja kazni zapora.

Zakon o izvrševanju kazenskih sankcij (2000) - ZIKS-1  - člen 24

Zakon o splošnem upravnem postopku (1999) - ZUP  - člen 347, 347/2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.